Matul il-lejl li għadda miet John Camilleri li fl-2007 kien iċ-ċermen tal-bord editorjali tal-PBS. Camilleri għamel 14-il sena bħala s-segretarju privat tal-President Emeritu Eddie Fenech Adami. Għaxar snin meta Dr Fenech Adami kien il-Kap tal-Oppożizzjoni u erba’ snin meta kien Prim Ministru ta’ Malta. Bejn l-1999 u l-2005, John Camilleri kien ukoll il-Kap Eżekuttiv tal-Korporazzjoni tax-Xogħol u t-Taħriġ u wara kien ukoll l-assistent personali tal-eks Kummissarju Ewropew Joe Borg. Fost il-karigi li serva qabel, huwa kien ukoll il-Kap Eżekuttiv tal-Korporazzjoni tal-Fieri, Ċermen tat-Telemalta u Direttur Eżekuttiv tal-akkademja għall-iżvilupp tal-ambjent demokratiku (AŻAD) fi ħdan il-Partit Nazzjonalista. Fi stqarrija l-Partit Nazzjonalista sellem il-memorja ta’ John Camillieri u ta l-kondoljanzi tiegħu lill-familja Camilleri f’dan il-mument diffiċli. Aktar kmieni llum, il-Kap tal-Partit Nazzjonalista Simon Busuttil, ta l-kondoljanzi tiegħu personalment lill-armla ta’ John Camilleri.